medieval-data/medieval-letters huggingface dataset:
CXXXII.  Alienationes ab episcopis Boloniensibus cum Ecclesiae damno factas, irritas esse jubet.   (Veronae, Maii 25.) [SAVIOLI,  Annal. Bologn.,  II, II, 151.]
Author: Urbanus III

URBANUS episcopus, servus servorum Dei, venerabili fratri Boloniensi episcopo salutem et apostolicam benedictionem.

Ideo nobis est, licet indignis omnium Ecclesiarum cura et sollicitudo superna dispositione commissa ut et earum profectui debeamus vigilanter intendere et indemnitati pastorali studio praecavere. Eapropter, venerabilis in Christo frater episcope, commissi nobis officii debitum persequentes et justis postulationibus grato concurrentes assensu alienationes, locationes, infeudationes et contractus alios si qui ab antecessoribus tuis in praejudicium ecclesiae tuae illiciti facti sunt viribus carere censemus, eosque legitime revocandi liberam tibi concedimus facultatem. Nulli ergo hominum liceat hanc paginam nostrae constitutionis infringere vel ei ausu temerario contraire. Si quis autem haec attentare praesumpserit, indignationem Dei omnipotentis et beatorum Petri et Pauli apostolorum se noverit incursurum. Datum Veronae, anno Incarnationis Dominicae 1187, VIII Kal. Junii, anno pontificatus secundo.
CXXXVI.  Ordinis Praemonstratensis privilegia quaedam confirmat.   (Veronae, Jun. 10.) [LE PAIGE,  Bibl. Praem.,  639.]
Author: Urbanus III

URBANUS episcopus, servus servorum Dei, dilectis filiis HUGONI abbati Praemonstratensi et coabbatibus ejus et fratribus tam praesentibus quam futuris regulariter instituendis in perpetuum, salutem et apostolicam benedictionem.

Cum ex injuncto nobis a Deo apostolatus officio universis Dei fidelibus existamus in promovendis eorum justis petitionibus debitores, religiosorum petitiones tanto libentius debemus admittere ac providere, quae ad pacem eorum pertinent ac quietem, quanto magis ex vita ipsorum Christi adornatur Ecclesia, et qui in saeculo morantur addiscunt qualiter in via recta per opera Dei gradiantur. Sane propositum est nobis per venerabilem fratrem nostrum concordem Evactunensem episcopum, quod quidam ex clero, vel ex ordine monachorum eo vos intuitu super novalibus decimarum exactione fatigant, quod hominibus illis a quibus exstirpanda nemora, vel alia loca inculta recipitis excolenda, censum seu partem aliquam frugum, pro rei proprietate confertis, et ex eo libertatem ab Ecclesia Romana vobis indultam, quae vos a decimis novalium praestandis absolvit, infringere moliuntur. Quia igitur talis eorum instantia ratione non nititur, auctoritate apostolica interdicimus ne quisquam vos ex hujusmodi causa, super decimis vestrorum novalium, quae propriis manibus vel sumptibus colitis, audeat infestare. Ut autem firma inter vos disciplina servetur praesenti capitulo inhibemus, ne contra canonicam disciplinam claustralis quisquam appellare praesumat, et correctionem suorum eludere praelatorum. Quod si facere forte tentaverit, nihilominus exerceatur in eum correctio regularis. Et ordini quidem est et saluti contrarium, ut qui ex vita regulari et praelati sui se supposuit voluntati, sub appellationis obtentu ad motum animi sui sequendum redire sinatur, et dissolutionis licentia inde proveniat, unde correctio debet provenire delictorum. Praeterea quia tollenda est a religiosis discurrendi necessitas, et convenit eis, quae ad salutem pertinent sine difficultate conferri, hoc etiam de apostolica benignitate duximus indulgendum, ut si episcopis vestris, aut non volentibus, aut volentibus ordines celebrare, aliquem vos episcopum hospitem habere contigerit, de cujus officio et potestate sit vobis plena notitia, liberum sit vobis ab eo et ordines et ecclesiastica recipere sacramenta, dum tamen talis sit, de quo proprius episcopus nullum sibi debeat praejudicium formidare. Decernimus ergo ut nulli omnino hominum liceat, hanc paginam nostrae constitutionis infringere, vel ei ausu temerario contraire, si qua igitur, etc. Datum Veronae per manum Alberti sanctae Romanae Ecclesiae presbyteri cardinalis et cancellarii, IV Idus Junii, indictione V, Incarnationis Dominicae 1187, pontificatus domini nostri Urbani III, anno secundo.
CXXXVII.  Ordinis Praemonstratensis leges confirmat.   (Veronae, Jun. 30.) [  Ibid.,  640.]
Author: Urbanus III

URBANUS episcopus, servus servorum Dei, dilectis filiis HUGONI abbati Praemonstratensi, et caeteris abbatibus et canonicis Praemonstratensis ordinis tam praesentibus quam futuris, regularem vitam professis in perpetuum.

In eminenti apostolicae sedis specula, licet immeriti, disponente Domino, constituti, pro singulorum statu solliciti esse compellimur, et ea sincere tenemur amplecti, quae ad incrementum religionis pertinent, et ad virtutum spectant ornatum, quatenus religiosorum quies ab omni sit perturbatione secura, et a jugo mundanae oppressionis servetur illaesa, cum apostolica fuerit tuitione munita. Attendentes itaque quomodo religio et ordo vester multa refulgens gloria meritorum, et gratia redolens sanctitatis, palmites suos a mari usque ad mare extendit, ipsum ordinem et universas domos ejusdem ordinis apostolicae protectionis praesidio duximus confovendas, et praesenti privilegio muniendas. Eapropter, dilecti in Domino filii, vestris justis postulationibus benignius annuentes, ad exemplar felicis recordationis Alexandri et Lucii praedecessorum nostrorum romanorum pontificum, universas regulares institutiones et dispositiones quas de communi consensu, vel majoris et sanioris partis fecistis, sicut inferius denotantur, auctoritate apostolica roboramus, et praesentis scripti privilegio communimus, videlicet ut ordo canonicus quemadmodum in Praemontratensi Ecclesia secundum beati Augustini Regulam et dispositionem recolendae memoriae Norberti quondam Praemonstratensis ordinis institutoris et successorum suorum in candido habitu institutus esse dignoscitur, per omnes ejusdem ordinis Ecclesias perpetuis temporibus inviolabiliter observetur. Iidem quoque libri, qui ad divinum officium pertinent ab omnibus ejusdem ordinis Ecclesiis uniformiter teneantur, etc. Prout jacent in privilegio seu diplomate Lucii III, usque ad ea quae sequuntur. Ego Urbanus Ecclesiae catholicae episcopus. Ego Henricus Albanensis episcopus, Ego Paulus Praenestinus episcopus. Ego Theobaldus Ostiensis et Velletrensis episcopus. Ego Laborans presbyter cardinalis S. Mariae trans Tiberim tit. Calisti. Ego Hyacinthus S. Mariae in Cosmedin diaconus cardinalis. Ego Radulphus S. Georgii ad Velum Aureum diaconus cardinalis. Datum Veronae, per manum Alberti sanctae Romanae Ecclesiae presbyteri cardinalis et cancellarii, pridie Kalendas Julii, indictione V, Incarnationis Dominicae 1187, pontificatus domini nostri Urbani papae III anno secundo.
CXXXIX.  Privilegium pro canonicis Ecclesiae Tarvisinae. (Fragmentum  ).  (Veronae, Aug. 25.) [UGHELLI,  Italia sacra,  V, 535.]
Author: Urbanus III

. . . . . . . . . .

Datum Veronae per manum Alberti S. R. E. presb. card. et cancellarii, VIII Kal. Septembris, indict. V, Incarnationis Dominicae an. 1187, pontificatus vero D. Urbani papae anno II.
CXL. [  Petro] electo Regino praescribit ne sine speciali mandato apostolico ulli mortalium, nisi archiepiscopo [Ravennati] in consecratione accipienda juramentum praestet.   (Veronae, Sept. 10.) [TIRABOSCHI,  Mem. Moden.,  III, 101.]
Author: Urbanus III

URBANUS episcopus, servus servorum Dei, dilecto filio REGINO electo, salutem et apostolicam benedictionem.

Cum te sicut devotum Ecclesiae filium paternis affectibus diligamus, de tua promotione gaudemus et ad honorem tuum libenter ubi cum Deo poterimus favorem apostolicam impendemus. Quia vero studendum tibi est et agendum, ut circa initia tuae promotionis honorem Dei et sacrosanctae sedis apostolicae incipias totis viribus promovere, devotionem tuam rogamus attentius, mandamus et in obedientiae virtute praecipimus, quatenus nulli mortalium nisi forte archiepiscopo tuo dum largiente Domino, munus consecrationis acceperis, te absque speciali mandato nostro obliges juramento, et de honore nostro et Ecclesiae sollicitus et studiosus existas, securus quod si quis hoc tempore secus ad praestandam aliquam fidelitatem procederet, eum non Ecclesiae filium sed manifestissimum judicaremus hostem. Datum Veronae, IV Idus Septembris.
CLXIV.  Priori et conventui Cantuariensi concedit, « ut pendente lite inter eos et B (alduinum) archiepiscopum hic nullam in ecclesiam vel personas eorum excommunicationis, suspensionis vel interdicti sententiam audeat promulgare.  »  (Ferrariae, Oct. 3.) [  Ibid.,  1319.]
Author: Urbanus III

URBANUS episcopus, servus servorum Dei, dilectis filiis priori et conventui Cantuariae, salutem et apostolicam benedictionem.

Cum venerabilis frater noster B. archiepiscopus vester, sicut ex multiplici vestra conquestione didicimus, tranquillitatem vestram crebra molestatione perturbet, et statum monasterii vestri multis modis inquietet, dignum est et consonum rationi, ut qui ex injuncto nobis officio tenemur ab oppressis injuriam propulsare, vobis contra indebita gravamina ipsius favorem protectionis apostolicae impendamus. Eapropter auctoritate vobis praesentium indulgemus, ut pendente lite quae inter vos et eumdem archiepiscopum habere dignoscitur, archiepiscopus ipse nullam in ecclesiam vel personas vestras excommunicationis, suspensionis, vel interdicti sententiam audeat promulgare, vel Ecclesiae, hominibus aut possessionibus vestris aliquod gravamen inferre; quod si memoratus archiepiscopus in vos aut in Ecclesiam vestram aliquam praedictarum sententiarum promulgare praesumpserit, sententiam ipsam, sicut contra indulgentiam apostolicam promulgatam, vires decernimus non habere, et in nullo penitus observari. Nulli ergo omnino hominum liceat hanc paginam nostrae concessionis et constitutionis infringere, vel ei ausu temerario contraire. Si quis autem hoc attentare praesumpserit indignationem omnipotentis Dei et beatorum Petri et Pauli apostolorum ejus se noverit incursurum. Datum Ferar., V Non. Octobris.
CXLVI.  Sententiam a constitutis judicibus, latam inter ecclesiam S. Michaelis Nonantulanam et S. Martini Causinensem, confirmat.   (Ferrariae, Oct. 8.) [TIRABOSCHI,  Storia di Nonantola,  II, 314.]
Author: Urbanus III

URBANUS episcopus, servus servorum Dei, dilecto filio HENRICO archipresbytero Nonantulano, salutem et apostolicam benedictionem.

Cum controversiae ab apostolica sede commissae judicio vel concordia finiuntur, ut in futuro valeant in contentionem adduci, ipsarum sententiae in scriptum sunt authenticum reducendae, et sedis apostolicae patrocinio roborandae. Cum autem inter plebem S. Michaelis tuae curae commissam et ecclesiam S. Martini de Caucin. controversia verteretur super tota decima, quam plebs ipsa tenebat inter Bisentulum et flumen Pontilonge, limitem Musonem et Panarium vetus ac Cenosam, et super viginti blavae modiis de quadam terra in villa S. Theodori posita, a cujus orientali parte quidam capitanei sua praedia possident, a meridiana vero praescripta S. Martini ecclesia, tandem dilecti filii nostri abbas S. Petri Mutinensis et magister Rolandus Brixiensis canonicus idem ex delegatione vestra susceperant negotium finiendum, in quorum arbitrium partes statuta poena unanimiter convenerunt. Unde judices ipsi, auditis rationibus hinc inde positis, statuerunt ut plebs vestra totam decimam illam et blavam et terram de caetero pacifice possideret, procuratori ecclesiae S. Martini nomine ipsius ecclesiae super his perpetuum silentium imponentes. Ut igitur sententia ipsa inviolabilem obtineat firmitatem, eam, sicut rationabiliter lata est, nec legitima appellatione suspensa, auctoritate apostolica confirmamus, et praesentis scripti patricinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Ferrariae; VIII Id. Octobr.
CXLVII.  Privilegium pro monasterio L. Zenonis Veronensi.   (Ferrariae, Oct. 13.) [UGHELLI,  Italia sacra,  V, 810.]
Author: Urbanus III

URBANUS episcopus, servus servorum Dei, dilectis filiis HUGONI abbati monasterii S. Zenonis Veronen. ejusque fratribus tam praesentibus quam futuris regularem vitam professis in perpetuum.

Effectum justa postulantibus indulgere, et vigor aequitatis, et ordo exigit rationis, praesertim, etc. Eapropter, dilecti in Domino filii, vestris justis postulationibus clementer annuimus, et felicis recordationis praedecessorum nostrorum Innocentii et Lucii, Alexandri ac Lucii Romanorum pontificum vestigiis inhaerentes monasterium Beati Zenonis Veronen. in quo divino estis obsequio mancipati, sub beati Petri et nostra protectione suscipimus, et praesentis scripti privilegio communimus. Inprimis. Siquidem, etc., ecclesiam S. Proculi cum omni honore et districtu, ut a bonae memoriae Brunone Veronensi episcopo vestro monasterio canonice concessam, et ab ejusdem episcopi successoribus, et bonae memoriae Peregrino, et ven. fratri nostro Gottofredo patriarchis Aquileien. sedis, vestro monasterio confirmata sunt et in ejus authenticis continetur, etc. Datum Ferrariae per manum Alberti sanctae Roman. Eccl. cardinalis et cancellarii III, Id. Octobris, indictione V, Incarnationis Dominicae anno 1187, pontif. domini Urbani papae III, an. II.

Notes: ( Omnia deinde bona et eccl.
describuntur cum subscriptione ejusdem pontificis
ac XII cardinalium. )